Espiritualitat, tradició i avantguarda en l’escultura de Luis M. Caballero
07 de Septiembre de 2023

La Sala d’Exposicions Municipal d’Algemesí arranca la seua nova temporada revisant la trajectòria del polifacètic escultor Luís M. Caballero (Bordalba, Zaragoza 1944) que des dels anys setanta forma un tàndem artístic i familiar amb Mari Carmen Machí. En plena preparació de les festes de la Mare de Déu de la Salut, l’alcalde d’Algemesí, José Javier Sanchis i la regidora de Cultura, Carmina Gómez, inauguren aquesta exposició comissarida per Àlex Villar i un equip de joves estudiants d’art de la Universitat de València.

La mostra assumeix un tema original en el context cultural com és la relació religiositat i art contemporani a partir de les obres de Luis M. Caballero, que des de la seua infantesa va tindre l’oportunitat de conèixer les dos esferes: l’art d’avantguarda i la vocació religiosa.

Sota el títol “Espiritualitat, tradició i avantguarda en l'escultura de LuIs M. Caballero” la mostra recorre les diverses tècniques i temàtiques que han forjat una vida dedicada a l'escultura. La mostra presenta una més de 40 peces en les quals podem veure l'evolució d'estil i investigació sobre tècniques com ara la talla en fusta, el modelatge en fang i la ceràmica. Així mateix, coincidint amb les Festes de la Mare de Déu i la Setmana de Bous, l'exposició inclou un apartat dedicat als balls i danses i a la figura del bou.

La seua obra està impregnada d'una transcendència especial present sobretot en obres d'art sacre realitzades per a diferents esglésies i influïda per l’humanisme de Pere Casaldàliga, claretià que va arribar a ser bisbe de Mato Grosso en Brasil defensant els drets dels natius de l’Amazones. Pel que fa a l’art, vegem una tensió entre la tradició acadèmica i la modernitat amb formes i volums inspirats en Matisse, Brancusi, Arp, Herni Moore. La naturalesa, l'amor, la família o l'acolliment són els eixos poètics que graviten entorn de les seues figures sinuoses i orgàniques que introdueixen el buit com a element formal. El color i la vitalitat també són presents en el seu codi estètic, però és la investigació sobre les possibilitats expressives de la ceràmica la que centra la seua creativitat. Així ho demostra amb la seua tesi doctoral (1992) sobre “el Raku, tècnica japonesa de la ceràmica, que va suposar el pas d’aquesta disciplina de l'artesania a les belles arts.

Entre les obres que es poden admirar en l'exposició de la Sala es troben peces emblemàtiques que han sigut premiades en importants certàmens d'escultura nacional. Així podem veure la talla Arbre de vida (Premi Bancaixa d'Escultura en 1974), l'abstracció geomètrica en gres del El Centenar de la Ploma (1992) la talla Esperança de vida (1994) entre altres figures i busts que declinen la seua visió de l'art i la vida.

Des de fa anys combina l'ofici d'escultor amb la docència artística i en el seu currículum, a més del Premi Bancaixa, destaquen el primer premi de la Direcció General de Belles Arts de València (1974); premi San Jorge de Escultura de la Diputació Provincial de Saragossa, Primer Premi Nacional de Arte de Caja de Ahorros de Guadalajara (1980); Premi Saló Internacional De Aix-en-Provence i Avignon (1983); i diversos premis de la Càmera de Comerç, Indústria i Navegació de València entre 1992 i 2000.

Del 6 de setembre al 29 d'octubre

Horari Dimarts a Divendres de 11 a 14 h

Dijous, Divendres i Dissabte de 19 a 21 hores

Diumenge de 11 a 14 hores